A belga nagydíjon az első rajtkockából induló Leclerc megőrizte vezető helyét, mögötte pedig Vettel és Hamilton vívott pozícióharcot, de a német maradt a második helyen. A két Mercedes-versenyző az új gumikon sokkal gyorsabb volt, mint az előttük álló két ferraris, az olasz csapat pedig utasította az élen haladó Vettelt, hogy engedje el a jobb tempót diktáló és frissebb abroncsokon versenyző Leclercet. A 30. körben Hamilton utolérte Vettelt, majd két körrel később megelőzte a németet, és elkezdte csökkenteni hátrányát az éllovas monacóival szemben. A brit az utolsó körben egy másodpercen belülre is felzárkózott, azonban a Ferrari versenyzője megtartotta vezető helyét, és megszerezte pályafutása első győzelmét a királykategóriában. Olaszországban Leclerc megtartotta első helyét, csakúgy, mint mögötte Hamilton, akit csapattársa, Bottas támadott az első kanyarokban. A 7. körben Vettel megforgott az Ascari-sikánban, majd veszélyesen tért vissza a pályára, kis híján összeütközve Lance Strollal, aki pedig majdnem Gasly autójába ment bele. Később mindkét versenyzőt büntették a sportfelügyelők, a 10 másodperces stop and go következtében Vettel a mezőny végére esett vissza. Hamilton és Leclerc a bokszkiállásukat követően a pályán vívott látványos csatát, a monacói egy alkalommal eléggé kétes módon tartotta maga mögött a Mercedes versenyzőjét, de a sportfelügyelők csak figyelmeztetésben részesítették a manőver miatt. Leclerc és Hamilton továbbra is 1-2 másodpercen belül autóztak egymáshoz az első két helyen, de a brit nem tudott előzni, és Bottas is utolérte az élen álló párost. Hamilton a 42. körben hibázott, kicsúszása után Bottas vette át a második helyet. A finn az utolsó körökben a frissebb gumijain támadhatta Leclerc-t, azonban a monacói versenyző megvédte pozícióját, és egymást követő második versenyét nyerte meg, 2010 óta az első Ferrari-győzelmet aratva Monzában. Bottas és Hamilton állhatott még fel a dobogóra.